SET ปิดลบ 1 จุด นักลงทุนรอผลประชุม “เฟด” ส่งสัญญาณดอกเบี้ย
SET ปิดลบ 1 จุด ลักษณะแกว่งตัวออกด้านข้าง ระหว่างที่นักลงทุนรอติดตามผลการประชุมเฟดคืนนี้ ซึ่งตลาดคาดว่าเฟดจะปรับขึ้นดอกเบี้ย 0.75% และจับตาประธานเฟดส่งสัญญาณชะลอปรับขึ้นดอกเบี้ยครั้งถัดไป ขณะที่พรุ่งนี้ให้แนวรับสำคัญ 1,610 จุด แนวต้านที่ 1,640 และ 1,650 จุด
SET ปิดลบ 1 จุด ลักษณะแกว่งตัวออกด้านข้าง ระหว่างที่นักลงทุนรอติดตามผลการประชุมเฟดคืนนี้ ซึ่งตลาดคาดว่าเฟดจะปรับขึ้นดอกเบี้ย 0.75% และจับตาประธานเฟดส่งสัญญาณชะลอปรับขึ้นดอกเบี้ยครั้งถัดไป ขณะที่พรุ่งนี้ให้แนวรับสำคัญ 1,610 จุด แนวต้านที่ 1,640 และ 1,650 จุด
2 พ.ย. 2565

นายณรงค์เดช จันทรไพศาล ผู้ช่วยผู้อำนวยการฝ่ายวิเคราะห์หลักทรัพย์ บล.ไอร่า กล่าวว่า ตลาดหุ้นไทยวันนี้เคลื่อนไหวลักษณะแกว่งตัวออกด้านข้าง ระหว่างที่นักลงทุนรอติดตามผลการประชุมธนาคารกลางสหรัฐ (เฟด) คืนนี้ ซึ่งตลาดคาดว่าเฟดจะปรับขึ้นดอกเบี้ย 0.75% แต่ที่สำคัญคือรอติดตามว่า นายเจอโรม พาวเวล ประธานเฟดจะส่งสัญญาณชะลอปรับขึ้นดอกเบี้ยในการประชุมครั้งถัดไปหรือไม่
ทั้งนี้ หากการประชุมครั้งนี้เฟดขึ้นดอกเบี้ย 0.75% และส่งสัญญาณไม่เร่งปรับขึ้นดอกเบี้ยในครั้งถัดไปแล้วตามที่ตลาดคาด ก็จะส่งผลดีสินทรัพย์เสี่ยง เงินดอลลาร์น่าจะอ่อนค่า ซึ่งจะเป็นปัจจัยหนุนนักลงทุนต่างชาติเข้าซื้อหุ้นไทยต่อเนื่อง แต่หากไม่ได้ออกมาตามที่ตลาดคาดอาจมีแรงขายทำกำไรออกมา
ขณะที่ภาพรวมเศรษฐกิจไทยฟื้นตัวก็เป็นปัจจัยหนุนภาพระยะกลาง แต่ระยะสั้นอาจมีแรงขาย อย่างไรก็ดี มองว่าหากยืนระดับ 1,610 จุดได้ก็น่าจะไปต่อได้
สำหรับแนวโน้มวันพรุ่งนี้ หากเฟดปรับขึ้นดอกเบี้ยตามตลาดคาดก็จะปรับขึ้นมาได้ แต่ถ้าไม่เป็นไปตามคาดอาจมีแรงขายออกมา โดยให้แนวรับสำคัญที่ 1,610 จุด แนวต้านที่ 1,640 และ 1,650 จุด
นอกจากนั้น ยังมีประเด็นที่ตลาดต้องติดตาม คือ การประกาศตัวเลขเงินเฟ้อของไทยเดือน ต.ค.65 ในวันที่ 4 พ.ย.65 ตลาดคาดไว้ที่ 6% ชะลอลงจากเดือนก่อนหน้า โดยเชื่อว่าเงินเฟ้อจะเริ่มทยอยลดลงอย่างต่อเนื่อง และมีความมั่นใจเศรษฐกิจไทยฟื้นตัวชัดเจนขึ้น รวมทั้งยังมีปัจจัยต่างประเทศที่สำคัญ คือ การเลือกตั้งกลางเทอมของสหรัฐในสัปดาห์หน้า
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
BTG มูลค่าการซื้อขาย 8,716.11 ล้านบาท ปิดที่ 36.25 บาท ลดลง 3.75 บาท
AAI มูลค่าการซื้อขาย 3,412.59 ล้านบาท ปิดที่ 7.85 บาท ลดลง 1.05 บาท
PTTEP มูลค่าการซื้อขาย 2,427.70 ล้านบาท ปิดที่ 186.50 บาท ลดลง 0.50 บาท
AOT มูลค่าการซื้อขาย 2,177.53 ล้านบาท ปิดที่ 74.75 บาท เพิ่มขึ้น 0.50 บาท
PTT มูลค่าการซื้อขาย 2,154.22 ล้านบาท ปิดที่ 36.00 บาท ราคาไม่เปลี่ยนแปลง